Vann- og avløpsetaten melder om en fredfull jul ved Maridalsvannet
Stille og rolig ved Oset Vannbehandlingsanlegg lille julaften. Foto: KRISTIN TUFTE HAGA
Samtidig beklager de at entreprenøren ikke har fulgt reglene.
Publisert: 24.12.2018 kl 10:08
Sist oppdatert: 24.12.2018 kl 12:21
KJELSÅS: Vann- og avløpsetaten har store arbeider på gang i og ved Oset Vannbehandlingsanlegg. Det lages nye rentvannsbassenger:
«På de tidene av døgnet hvor vannforbruket er lavt, kan vi produsere og lagre vann som kan benyttes når forbruket er høyt. Da utnytter vi vannbehandlingsanlegget bedre, fordi jevnere produksjon gir økt driftstabilitet og levetid. Beredskapsvann ved uforutsette større hendelser i vannforsyningen som driftsstans ved anlegget eller ledningsbrudd: Vi skal bygge fire nye fjellhaller hvor vi kan lagre 100.000 m3 mer vann. Arbeidet vil pågå fra høsten 2017- 2022.
Målet med arbeidene er å sikre Oslo tilstrekkelig vannforsyning i en beredskapssituasjon. Tiltakene omfatter å ruste opp reserveanlegget, oppgradere anleggets eldre del fra 1920, installere ny UV-kapasitet, oppgradere og fornye elektrisk forsyning, og bedre brannsikkerheten.»
Nylig ble det lagt ut informasjon om hva som skjer, eller snarere ikke skjer, ved anlegget i julen. Sprengningsarbeidene er i rute, men at det blir juleferie frem til 2. januar 2019:
– I følge fremdriftsplanen skal sprengningsarbeidene fullføres i april/mai 2019. Når sprengningsarbeidene er fullført, skal vi utføre omfattende byggearbeider inne i fjellet.
Se nederst i saken flere fakta om arbeidene.
Oset Vannbehandlingsanlegg ved Maridalsvannet, på Kjelsås. Foto: KRISTIN TUFTE HAGA
Har ikke fulgt reglene
– Gjennomføring av sprengningsarbeidene er til ulempe for nærområdet. Vi beklager dette, men det er dessverre ikke til å unngå. Gjeldende rammer for arbeidene som gjennomføres. Vi beklager at flere av disse bestemmelser og regler har blitt brutt. Vi følger opp entreprenøren med krav om at bestemmelser og regler etterleves, skriver også Vann- og avløpsetaten i informasjonen.
Nordre Aker Budstikke har vært i kontakt med prosjektleder for Oset rentvannbassengene, Jan Kopperstad.
– Hva blir eventuelle konsekvenser for entreprenøren?
– Det har dessverre forekommet at entreprenøren har brutt regler i forhold til arbeidstider, til tross for iherdig oppfølging fra VAVs side. Arbeidstider og hensyn til omgivelsene er et fokusområde mellom byggherre og entreprenør i prosjektet, både gjennom kontrakten og løpende behandling i ulike sammenhenger i gjennomføringen av prosjektet. VAV er ikke tilfreds med at regelbrudd har forekommet, og følger entreprenøren tett videre.
Videre svarer Kopperstad:
– Regelbrudd har blant annet medført at arbeidstider for boring og pigging i prosjektet har blitt begrenset, noe som har direkte konsekvenser for entreprenøren. I tillegg kan dette skade entreprenørens omdømme.
Beboere langs Maridalsveien og Frysjaveien har også klaget på transportkjøringen, i forbindelse med arbeidene med vannbehandlingsanlegget - her kan du lese tidligere sak i Nordre Aker Budstikke.
#Turveistrekket har åpnet
Like før jul åpnet også turveistrekket fra Oset utfartsparkering til turveien som starter litt lenger opp, innerst i Midtoddveien - her kan du lese tidligere sak i Nordre Aker Budstikke.